Հերոս ազատամարտիկների կերպարներն Ալբերտ Սարգսյանի արվեստում մի առանձին տեղ են զբաղեցնում։ Նրանք՝ հարազատ հողի ազատության ու անկախության համար պայքարի ելած մարտիկները, անծանոթ չեն իրեն։ Ալբերտը նրանցից մեկն էր, ուս-ուսի կռվել էր նրանց հետ, քննարկել օրախնդիր հարցեր, երազել ապագայի մասին։ Նրան բնորոշ արիությունն ապագա քանդակագործին օգնեց ազատամարտիկների պատվին ստեղծել ոչ քիչ հուշարձաններ, կիսանդրիներ ու հուշահամալիրներ՝ նրանց կերպարների մեջ ներշնչելով ազատության ու արիության ոգին։ Ազատամարտիկների՝ քարի մեջ մարմնավորված կերպարները հարազատ դարձան Արցախի ժողովրդի համար։